এসআইআর ফর্ম না পাওয়ার আতঙ্কে মেয়েকে নিয়ে আত্মহত্যার চেষ্টা গৃহবধূর!

হুগলী: ধনেখালি থানার অন্তর্গত সোমসপুর-২ গ্রাম পঞ্চায়েতের কানানদী এলাকায় বিশেষ নিবিড় সংশোধন বা এসআইআর সংক্রান্ত নথি না পাওয়ার উদ্বেগ থেকে মানসিক চাপে পড়ে আত্মহত্যার চেষ্টা করেন এক গৃহবধূ। জানা গিয়েছে, ৬ বছরের কন্যাসন্তানকে নিয়ে কীটনাশক খান ২৭ বছরের আশা সোরেন। বর্তমানে মা ও মেয়ে দু’জনেই আশঙ্কাজনক অবস্থায় কলকাতার পিজি হাসপাতালে ভর্তি বলে জানা গিয়েছে।

পরিবার সূত্রে জানা গিয়েছে, প্রায় আট বছর আগে বিয়ে হয় আশা ও হরিপালের। বিয়ের কিছু বছর পর পারিবারিক বিবাদের জেরে গত ৫–৬ বছর ধরে তিনি বাবার বাড়িতেই থাকছিলেন। সাম্প্রতিক এসআইআর যাচাইয়ের সময় বাবার পরিবারের অন্যান্য সদস্যদের ফর্ম দেওয়া হলেও তিনি কোনও ফর্ম পাননি। অভিযোগ, শ্বশুরবাড়ির সঙ্গে যোগাযোগ বিচ্ছিন্ন থাকায় সেখানে গিয়ে কোনও নথি সংগ্রহ করতেও পারেননি। ফলে নথি না পাওয়া নিয়ে ক্রমশ আতঙ্ক বাড়ছিল তাঁর।

আরও পড়ুন: বিজেপি নেতাকে মারধর কোচবিহারে! অভিযোগ খারিজ তৃণমূলের

পরিবারের দাবি, গতকাল সকালে হতাশার চূড়ান্ত পর্যায়ে পৌঁছে তিনি শিশুকন্যাকে নিয়ে কীটনাশক সেবন করেন। তড়িঘড়ি তাঁকে ধনেখালি গ্রামীণ হাসপাতালে নিয়ে যাওয়া হয়। প্রাথমিক চিকিৎসার পর অবস্থার অবনতি হওয়ায় কলকাতার পিজি হাসপাতালে স্থানান্তরিত করা হয়। ঘটনার খবর পেয়ে ধনেখালির বিধায়ক অসীমা পাত্র হাসপাতালে গিয়ে পরিবারের সদস্যদের সঙ্গে কথা বলেন। তিনি জানান, “এ ধরনের পরিস্থিতিতে মানুষের আতঙ্কে পড়া দুঃখজনক। প্রশাসনের পক্ষ থেকে সব রকম সহায়তা করা হবে।”

স্থানীয় বাসিন্দাদের দাবি, এসআইআর-র কাজ নিয়ে গ্রামাঞ্চলে যথেষ্ট বিভ্রান্তি তৈরি হয়েছে। নির্দিষ্ট তথ্য পরিষ্কারভাবে না জানার কারণে অনেকেই উদ্বেগে ভুগছেন। পুলিশ ঘটনার তদন্ত শুরু করেছে।